Geïntegreerde Lewensverandering | Libera sum
Skakel 060 526 1422 of skryf 'n epos na
vir 'n afspraak
©2018 by Libera sum. Proudly created with Wix.com
Hierdie woorde lewer almal binne breukdele van sekondes duisende trefslae op die internet op. As jy dit in klank sou omskakel, sou dit 'n oorverdowende kreet van die mens om verandering in sy omstandighede wees: verandering wat vir die meeste mense altyd net buite bereik bly.
Die gevoel, eintlik wete, dat jy ten spyte van al jou pogings net nooit die paal haal nie, net nooit uit jou omstandighede losbreek nie, laat jou heen en weer tussen hoop en wanhoop, los en vat, begin en laat vaar, slinger. Die siklus is eindeloos, die ritme van mislukking meedoënloos, die tik van jou lewensklok genadeloos.
Wat is dit werklik wat die meeste van ons gevange hou in siklusse, ritmes en uiteindelik jare van die vlerklose bestaan van 'n larwe wat maar net nie vlinder wil word nie? Wat laat jou permanent jou dae se patroon herhaal en nooit die vreugde van vlíeg beleef nie? Wat keer jou om deur te dring tot jóú antwoord op die geheim om te vorder van larwe na vlinder? En waarom sien jy so baie ander om jou wat klaarblyklik vroeg in hulle lewens reeds die raaisel opgelos het? Hoe het hulle dit reggekry? Hoe het hulle geweet dat hulle vlinders kan word?
Ek glo dat die sleutel tot hierdie antwoord op twee vlakke lê:
eerstens in die onwilligheid om te erken dat jy in sommige dinge werklik niks anders as 'n larwe is nie: Jy eet (doen dieselfde goed elke dag) jy groei (versterk al jou gedragspatrone) en môre-oggend is jy nog 'n larwe.
tweedens in die onkunde oor die proses van papie-wees: dus hoe onttrek ek lank genoeg van die wêreld en my eie lewe om myself te herontwerp? Waar begin ek, watter van die oorweldigende hoeveelheid raad volg ek? Wanneer gaan ek 'daar' wees?